AU ปัญหารุมเร้า
ก่อนอื่นอาจารย์ขออนุญาตพูดถึงจดหมายที่เคยตอบนักลงทุนเกี่ยวกับหุ้น AU ในช่วงแรก ๆ ที่เพิ่งเข้าตลาดหุ้นสด ๆ ร้อน ๆ เพื่อทำให้เห็นว่า ราคาหุ้นในกระดานสูงกว่าความเป็นจริงเยอะไหม ? ต่อจากนั้นนักลงทุนค่อยนำเรื่องราวดังกล่าวไปประมวลผล เพื่อหาข้อสรุปที่เป็นทางการว่า หุ้นตัวนี้มีปัญหารุมเร้าเยอะขนาดไหน ?
22 ก.ค. 2561

ตีแผ่บจ.ดัง
คุณสุรพล จากสะพานพระราม 5 นนทบุรี พูดถึงสถานการณ์ของหุ้น AU หรือ บริษัท อาฟเตอร์ ยู จำกัด (มหาชน) ทำให้นักลงทุนหลายรายต้องทอดถอนหายใจกันเป็นแถว เพราะผลกระทบที่ชิ่งมาถึงบริษัท เป็นเรื่องที่ทำให้ความสามารถในการทำกำไรลดลงอย่างมีนัยสำคัญ และเมื่อย้อนดูการเทรดของหุ้นยังอยู่บนค่า P/E 80 เท่า จึงรู้สึกไม่สบายใจที่เห็นหุ้นตัวนี้วิ่งแบบไม่สนใจพื้นฐาน และทำให้เชื่อว่า หลังจากนี้บริษัทจะตกอยู่ในที่นั่งลำบากอย่างแน่นอน เลยอยากรู้ว่า อาจารย์คิดอย่างไรกับประเด็นนี้ครับ
 
ก่อนอื่นอาจารย์ขออนุญาตพูดถึงจดหมายที่เคยตอบนักลงทุนเกี่ยวกับหุ้น AU หรือ บริษัท อาฟเตอร์ ยู จำกัด (มหาชน) ในช่วงแรก ๆ ที่เพิ่งเข้าตลาดหุ้นสด ๆ ร้อน ๆ เพื่อทำให้เห็นว่า ราคาหุ้นในกระดานสูงกว่าความเป็นจริงเยอะไหม ? ต่อจากนั้นนักลงทุนค่อยนำเรื่องราวดังกล่าวไปประมวลผล เพื่อหาข้อสรุปที่เป็นทางการว่า หุ้นตัวนี้มีปัญหารุมเร้าเยอะขนาดไหน ?
โดยตอนนั้นอาจารย์พูดถึงหุ้น AU ในลักษณะที่ว่า ตั้งแต่ก่อนเข้าตลาดหุ้นจนถึงเข้าตลาดหุ้นเป็นที่เรียบร้อย บริษัทนี้ไม่ค่อยให้ความสำคัญกับนักลงทุนรายย่อยสักเท่าไหร่ ซึ่งเรื่องนี้ครอบคลุมถึงที่ปรึกษาทางการเงินก็เป็นคนที่ชอบทำดีลลักษณะเงียบ ๆ ไม่ต้องการประชาสัมพันธ์อะไรมากมาย เพราะกลัวนักลงทุนรายย่อยจะไปเจอสิ่งผิดปกติบางอย่าง
ผลดังกล่าวทำให้นักลงทุนรายย่อยไม่ได้ข่าวสารครบทุกแง่มุม และอาจได้ข้อมูลบางอย่างที่ผิดเพี้ยนจากที่ควรจะเป็นเยอะ ทำให้หลายคนยังไม่รู้ว่า หุ้นตัวนี้เทรดกันบนค่า P/E 100 เท่า เมื่อวันที่ 23 ธ.ค. 2559 ซึ่งเป็นวันที่ซื้อขายครั้งแรก และยังเป็นการทะยานขึ้นมาปิดที่ 13.50 บาท หรือขึ้นไป 200% จากราคา IPO ที่ระดับ 4.50 บาทอีกด้วยนะครับ
ที่สำคัญคือ เมื่อถอดรหัสความน่าจะเป็นของหุ้นอย่างละเอียดยิบจะรู้ว่า โอกาสที่หุ้นจะยืนแข็งเหนือระดับ 10 บาทเป็นเรื่องที่ยากมาก และการลงทุนซื้อหุ้นวันนี้ก็เป็นการเก็งอนาคตล่วงหน้ามากถึง 5 ปีด้วยกัน จึงเป็นความเสี่ยงของนักลงทุนรายย่อยที่เพิ่งเข้าไปเก็บหุ้น
เมื่อทุกคนรับรู้ถึงโอกาสที่ตีบตันในการถีบตัวขึ้นของหุ้น AU วันถัดมาจึงมีแรงเทขายถล่มออกมาไม่ยั้ง ส่งผลให้ราคาหุ้นที่กำลังวิ่งขึ้นไปถึง 15.20 บาท ม้วนหัวกลับลงมาอย่างรวดเร็ว และทิ้งดิ่งลงมาอย่างต่อเนื่องจนถึงทุกวันนี้ เท่ากับเป็นการสะท้อนภาพวงแตกได้เป็นอย่างดีครับ
นอกจากนี้ หากประเมินแบบง่าย ๆ ว่า การเทรดหุ้น AU อยู่ในระดับ P/E 100 เท่า ก็ตีความได้ว่า กำไรของบริษัทจะต้องโตปีละ 20% เป็นเวลา 5 ปีติดต่อกัน ถึงจะทำให้ตัวเลขกำไรวิ่งขึ้นมาทันราคาหุ้น หรือถ้าใส่สมการเรื่องการเติบโตเข้ามาเพิ่ม ก็ต้องใช้เวลานานถึง 3 ปีถึงจะเห็นตัวเลขกำไรขึ้นมาทันราคาหุ้น
แม้กระทั่งการขยายสาขา ยังต้องได้การตอบรับที่ดีจากลูกค้าเหมือนกันทุกแห่ง ไม่เช่นนั้นตัวบริษัทจะมีปัญหาเกี่ยวกับรายได้และกำไรอย่างแน่นอน!
ขณะที่ วันนี้ AU ต้องเผชิญกับเรื่องไขมันทรานส์ ย่อมเป็นแรงกดดันให้ผลการดำเนินงานในอนาคตไม่เป็นไปตามเป้า และทำให้ราคาหุ้นทรุดตัวลงไปอีกเรื่อย ๆ ซึ่งเป็นผลมาจากผลประกอบการที่แสดงให้เห็นล่าสุด ไม่มีส่วนไหนที่บ่งบอกถึงความสามารถในการทำกำไรที่โดดเด่นเลยสักจุด

วันนี้ทุกคนถึงพูดถึงหุ้น AU ในทางลบมากกว่าทางบวก เพราะตัวบริษัทเหมือนจะมีปัญหารุมเร้าไม่ขาดสายเลยจริง ๆ นะครับ
สภาแมงเม่า : ดร.สมชาย
…
